4. Aja ngandêl thok waton layang karangane wong wicaksana ing jaman kuna; pikajêngipun: sampun ngantos ngandêl kemawon dhatêng sadaya sêrat-sêrat: Wedha, Mahabarata lan sapanunggilanipun. Awit sêrat-sêrat wau upami mungêla abrit, sagêd ugi maksudipun cêmêng, inggih sêrat ingkang makatên punika ingkang kêdah kita jingglêng maksudipun. Sêbab pancèn kados atur kula ing ngajêng, yèn sadaya sêrat-sêrat piwulang punika sami kadhapur pralampita; dene badharing pralampita wau muhung saking pangêrtosan kita pribadi. Mila lajêng wontên pêpangkataning kawruh 4 golongan, winastan: Sudra, Waisya, Satriya lan Brahmana, kados ingkang kawursita ing ngajêng. Lah punapa punika ingkang kasêbut: sarengat, tarekat, kakekat makripat ing agami Mohamad? Nyumanggakakên.
